Status Dangun minangka panguwasa wiwit dipunkukuhaken wiwit saking periodhé Dinasti Goryeo. Wonten ing periodhé Dinasti Joseon, makamipun wiwit dipunidhèntifikasi lan upacara-upacara dipunlampahi kanggé muja piyambakipun minangka tiyang ingkang madegaken bangsa. Nalika periodhé Kamaharajan Han Raya, Dangun punika wiwit dipunanggep minangka leluhur bangsa Koréa lan ideologi punika dipunwulangaken kanthi wiyar kanthi ancas supados nambah kiyatipun nasionalisme Koréa ingkang kala punika nembé kisruh amargi dipunganggu déning bangsa sanès. Tradisi kanggé muja Dangun dipunlampahi déning agami asli rakyat Koréa Muisme sarta manéka aliran kapitadosan. Tanggal madegipun kerajaan Gojoseon déning tiyang Koréa dipunwontenaken minangka dinten libur nasional ing saben tanggal 3 wulan Oktober. Dinten libur punika dipunparingi nama Gaecheonjeol ingkang ateges "festival pambukaning surga". Wonten ing kuil-kuil Muisme dipunbangun altar kanggé Dangun. Papan pamujaan Dangun kanthi nasional ingkang paling kondhang inggih punika Altar Chamseong wonten ing Gunung Mani, Pulau Ganghwa.